《盆中红梅花开折有所赠佐之以诗》
清代·姚燮

密室不受岚气寒，帘额挂镜如月丸。花知人意与春接，特含春态娱人欢。

西巷谁家矮篱落，枯井苔根走风萚。穷士苦吟情信芳，涩抱琴弦梦臞鹤。

我家春色先尔家，尔屋但有枯枝斜。白云英英点白袷，缬影初暄无一花。

贻尔一枝两三朵，天地元心尽包裹。朔烟凌厉愁冰窗，自此禅关可安坐。

香台不筑老眼枯，堕魂海底搜珊瑚。笑靥可怜绝代姝，此姝莫是梁绿珠。

君家冷藓愁疏鬓，我屋纤禽写幺韵。我屋低茅五六间，中有燕支山万仞。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。